กรุงเทพตั้งเป้าสินเชื่อโต4%
ธนาคารกรุงเทพมองธุรกิจแบงก์เริ่มกระเตื้องไตรมาส 3 มุ่งเติบโตคุณภาพ ตั้งเป้าสินเชื่อโต 4%
6 ก.พ. 2560

ธนาคารกรุงเทพมองธุรกิจแบงก์เริ่มกระเตื้องไตรมาส 3 มุ่งเติบโตคุณภาพ ตั้งเป้าสินเชื่อโต 4%
นายเดชา ตุลานันท์ รองประธานกรรมการบริหาร ธนาคารกรุงเทพ เปิดเผยว่า ภาพรวมธุรกิจธนาคารในปี 2560 ยังทรงตัวในครึ่งปีแรกเพราะยังไม่มีปัจจัยสนับสนุนที่เด่นชัด และจะเริ่มปรับตัวดีขึ้นตั้งแต่ไตรมาส 3 เป็นต้นไป หลังจากที่รัฐบาลเริ่มลงทุนโครงการก่อสร้างพื้นฐาน เช่น ทางยกระดับ 2-3 แห่ง รถไฟทางคู่ และรถไฟฟ้าที่จะส่งผลดีกับอุตสาหกรรมก่อสร้าง เกิดการจ้างงาน แรงงานมีรายได้ มีกำลังซื้อเพิ่มขึ้น โดยส่วนตัวคาดว่าปีนี้เศรษฐกิจจะโต 3-3.2%
สำหรับธนาคารกรุงเทพตั้งเป้าหมายสินเชื่อปีนี้โต 4% ใกล้เคียงกับปี 2559 ที่โต 3.9% โดยยังเน้นการเติบโตสินเชื่อธุรกิจทั้งรายใหญ่ ธุรกิจขนาดกลางและขนาดย่อม (เอสเอ็มอี) ส่วนสินเชื่อรายย่อยจะดูแลการเติบโตให้เหมาะสม ไม่ปล่อยสูงเกินไป เพราะเศรษฐกิจที่ฟื้นตัวช้าต้องดูแลคุณภาพหนี้อย่างต่อเนื่อง
ทั้งนี้ แม้ภาพรวมจะมีความเสี่ยง แต่ธนาคารไม่มุ่งควบคุมการเติบโตของสินเชื่อเอสเอ็มอีที่เป็นรากฐานสำคัญของประเทศ หากควบคุมมากเศรษฐกิจอาจไม่เติบโต ธนาคารจำเป็นต้องสนับสนุนเอสเอ็มอีทุกกลุ่ม โดยเน้นพิจารณาฐานะทางการเงินและศักยภาพธุรกิจเป็นสำคัญ
“ส่วนต่างอัตราดอกเบี้ยสุทธิ (นิม) ที่ 2.34% เป็นที่น่าพอใจ อาจต่ำกว่าธนาคารอื่น เพราะธนาคารไม่ขยายสินเชื่อรายย่อยมาก ขณะที่กลุ่มลูกค้ารายใหญ่แข่งขันสูงมาก แต่ก็ยังพอรับได้” นายเดชา กล่าว
สำหรับหนี้ที่ไม่ก่อให้เกิดรายได้ (เอ็นพีแอล) ของธนาคารปี 2559 อยู่ที่ 3.2% ของสินเชื่อรวม เพิ่มขึ้นจากระดับ 2.8% เมื่อสิ้นปี 2558 ตามสภาวะเศรษฐกิจ ส่วนใหญ่มาจากลูกค้ารายย่อยและไม่น่ากังวล เพราะธนาคารมีเงินสำรองหนี้สงสัยจะสูญสูงถึง 173.6% โดยแนวทางบริหารจัดการเอ็นพีแอลจะเข้าไปดูแลลูกค้าใกล้ชิด จะไม่ใช้วิธีการตัดหนี้สูญ
อย่างไรก็ดี ธนาคารระมัดระวังธุรกิจเสี่ยงบางกลุ่ม เช่น ในกลุ่มสินค้าโภคภัณฑ์อย่างธุรกิจเหล็ก ที่ต้องจับตาเป็นพิเศษ ขณะที่โรงสีมีการปล่อยสินเชื่อบ้าง แต่เป็นสัดส่วนน้อย